Verlossingstyd: Is jy in tyd met God? - 3 Julie 2020
Ons lewe maar sewentig jaar, of, as ons baie sterk is, tagtig, en dié is vol swaarkry en leed. Dit is gou verby, ons vlieg na ons einde toe. Wie ken die krag van u toorn beter as u dienaars? Wie ken u gramskap beter? Leer ons ons dae so gebruik dat ons wysheid bekom. Psalm 90:10-12
Tyd het begin toe God die wêreld gemaak het en orde uit chaos geskep het met die son, maan en sterre wat dag en nag aandui en seisoene wat op aarde gevestig is. (Genesis 1:14-19) Salomo onderstreep die belangrikheid van tyd in God se ontwerp wanneer hy sê: ´God het elke ding gemaak dat dit pas in 'n bepaalde tyd," en hy beklemtoon verder ook die kompleksiteit öm die doel van tyd te verstaan: "maar Hy het ook aan die mens 'n besef gegee van die onbepaalde tyd." (Prediker 3:11)
Samewerking met God in die seisoene wat Hy in ons lewens bring, help ons om ten volle daarby te baat. 'n Nuwe seisoen bied die geleentheid vir 'n nuwe begin, ook in dié tyd waarin ons ons tans bevind. Die "nuwe normaal" beklemtoon die belangrikheid van die produktiewe gebruik van tyd. Tyd wat goed gebruik word, help ons om ons doel te bereik en hou ons, ondanks probleme, op die regte spoor. Diegene vir wie dit nie moontlik is om in hierdie grendeltyd op 'n betekenisvolle manier hulle daaglikse roetine te volg nie, ontdek soms dat die dae in mekaar vloei.
'n Jong ma skryf die volgende op sosiale media: "Ek kan nie glo dat die jaar halfpad verby is nie. Covid het werklik die wêreld op sy kop gedraai en die toekoms lyk so onseker … sonder 'n duidelike prentjie van wat om te verwag, is daar geen manier om enigiets te beplan nie …"
Gebed: Ewige Vader,dankie vir die tyd wat U aan ons gee om betekenisvol hier op aarde te gebruik om ons vir die ewigheid voor te berei. In hierdie seisoen van die "nuwe normaal" gee U aan ons die geleentheid om ons weë te verander en ons lewe so goed moontlik te gebruik. Dit is U geskenk aan ons. Skenk aan ons wysheid en dat ons U sal liefhê en eer, en dat ons elke nuwe dag wat U aan ons gee, sal waardeer. Amen